Video: Dié losie nou ‘Toks & Tjops’ se nuwe tuisteDie jongste seisoen van “Toks & Tjops” het pas afgeskop. (Foto: Mizanne Hattingh/Maroela Media) “Wat ’n beter manier is daar nie om so ’n propvol sportjaar af te skop, as met ’n nuwe baadjie vir Toks & Tjops nie.” Só sê Janina Oberholzer, een van die aanbieders van Toks & Tjops, oor die jongste seisoen van dié rugbygeselsprogram. Toks & Tjops spog vanjaar met ŉ splinternuwe stel, ŉ kroeg genaamd “Die Losie”. Nuwe aanbieders, wat onder meer Rikus de Beer (Radio Raps), Hamilton Wessels en Rika Nieuwoudt insluit, vorm ook nou deel van die program. Janina staan saam met Breyten Paulse opnuut hul aanbiederskoene vol, en ŉ paneel kenners, wat Jonathan Mokuena, Jannie du Plessis en Jean de Villiers insluit, sal ook op ŉ roterende basis op die program te siene wees. “Daar was baie onsekerheid met die beplanning, maar met die afskop is daar beslis vlinders, kom ek stel dit so,” het Jonathan, ŉ oud-Springbok sewesrugbyspeler en tans hoof van rugby by die Universiteit van Johannesburg, aan Maroela Media gesê. “Toks & Tjops” spog met splinternuwe stel. (Foto: Mizanne Hattingh/Maroela Media) Hy benadruk dat hoewel ’n kroeg nou deel van die program vorm, Toks & Tjops steeds in familiewaardes gegrond sal wees. “Omdat die program sedert 2011 op die kassie en al volksbesit is, wil ek nie hê die kyker moet enigsins afgeskrik wees dat ons nuwe mense aan boord bring nie,” het Janina verduidelik. “’n Vernuwing is altyd nodig. Daar is ou gesigte en daar is splinternuwe gesigte. Daar gaan nog steeds iets wees vir sportliefhebbers, mense wat lief is vir TV en mense wat lief is vir Suid-Afrikaanse sport.” Rikus het skertsend erken dat hy sy taalgebruik noukeurig moet dophou tydens die regstreekse uitsending van die program. “Ek sien uit daarna dat Rika en Jannie ook deel word, hulle gaan nou weer ’n ander dinamika bring,” het Rikus gesê. “Die stel werk. Dis tog hoe mense sport kyk en oor sport praat.” Kyk na ’n video van die geleentheid hier: